b'\n_START_ARTICLE_\nVoja\xc5\xa1ka obveznost\n_START_PARAGRAPH_\nVoja\xc5\xa1ka obveznost ali voja\xc5\xa1ka dol\xc5\xbenost je v nekaterih dr\xc5\xbeavah z zakonom urejena dol\xc5\xbenost dr\xc5\xbeavljanov, da dolo\xc4\x8den \xc4\x8das izvajajo dolo\xc4\x8dene obveznosti v oboro\xc5\xbeenih silah. Predstavlja neprostovoljni nabor dolo\xc4\x8denih delov populacije z namenom vklju\xc4\x8diti jih v nacionalne oboro\xc5\xbeene sile._NEWLINE_Voja\xc5\xa1ka obveznost kot eden od na\xc4\x8dinov popolnjevanja oboro\xc5\xbeenih sil z vojaki v miru in vojni predstavlja pomemben dejavnik, ki vpliva na bojno pripravljenost, njene zna\xc4\x8dilnosti in \xc4\x8das trajanja voja\xc5\xa1ke obveznosti pa pogojujejo razli\xc4\x8dni dejavniki. Med najpomembnej\xc5\xa1e spadajo dru\xc5\xbebeno-politi\xc4\x8dna ureditev dr\xc5\xbeave, njene ekonomske mo\xc5\xbenosti, geografski in demografski dejavniki, pa tudi tradicija, sistem voja\xc5\xa1ke organiziranosti ter mnogi drugi dejavniki. Praviloma je voja\xc5\xa1ka obveznost splo\xc5\xa1na za vse dr\xc5\xbeavljane._NEWLINE_Voja\xc5\xa1ka dol\xc5\xbenost obsega naborno dol\xc5\xbenost, dol\xc5\xbenost slu\xc5\xbeiti voja\xc5\xa1ki rok in dol\xc5\xbenost slu\xc5\xbeiti v rezervni sestavi._NEWLINE_V Sloveniji je bila voja\xc5\xa1ka obveznost v veljavi do leta 2004, ko je bila z uvedbo profesionalne vojske ukinjena.'